**2021-06-29 GRYNAVEISLIŲ MĖSINIŲ VEISLIŲ BULIUKŲ**

**PARDAVIMO VIEŠOJO AUKCIONO**

**BENDROSIOS SĄLYGOS**

1. **Bendroji dalis**

1.1. Grynaveislių mėsinių veislių buliukų pardavimui viešo aukciono būdu taikomos bendrosios ir specialiosios sąlygos. Aukcioną organizuoja Lietuvos mėsinių galvijų augintojų ir gerintojų asociacija (LMGAGA).

1.2. Aukciono specialiosiose sąlygose nurodomi buliukų identifikavimo numeriai, buliukų savininkai, veislinės vertės indeksas ir pradinė kaina. Aukciono katalogas viešai skelbiamas čia: <https://issuu.com/aurikasaliamor/docs/lietuvos_buliu_aukcionas_2021>

Aukciono vieta – Plytinės g. 4, Armalėnų k., Šilutės r. (UAB „Šilutės veislininkystė“ kontrolinėje auginimo stotyje).

Aukcione parduodamus buliukus galima apžiūrėti nuo renginio pradžios: 2021-06-29 11:00 val.

Aukciono dalyvių registracija Aukciono vietoje prasideda: 2021-06-29 11:30 val.

Aukciono pradžia: 2021-06-29 13:00 val.

**2. Registracija dalyvavimui Aukcione**

2.1. Dalyvauti ir pirkti Aukcione gali bet kuris fizinis ar juridinis asmuo, prieš tai užsiregistravęs Aukciono dalyviu. Dalyvaujantys Aukcione turi būti ne jaunesni kaip 18 metų. Asmuo registruodamasis Aukciono dalyviu nurodo vardą, pavardę (juridinis asmuo – pavadinimą) ir pateikia asmens dokumentą. Fizinio ir juridinio asmens atstovas pateikia atstovavimo faktą pagrindžiantį dokumentą (galiojantį įgaliojimą, protokolą, JAR išrašą ar kt.). Asmeniui (jo atstovui), prisiregistravusiam Aukcione, išduodama lentelė su numeriu (žetonas), kurią draudžiama perduoti kitam asmeniui iki Aukciono pabaigos. Aukciono dalyviu negali būti LMGAGA darbuotojai bei asmenys, pašalinti iš Aukciono pagal šių Sąlygų 3.6. ir 3.15. punktus.

2.2. LMGAGA atsako už registracijos duomenų konfidencialumą. Aukciono dalyvių pateikta informacija nebus perduota, perleista ar kitu būdu atskleista tretiesiems asmenims, išskyrus tuos atvejus, kai to imperatyviai reikalauja galiojantys teisės aktai ar kai to reikia Aukciono tikslui pasiekti.

2.3.Asmenys, registruodamiesi Aukciono dalyviais patvirtina, kad susipažino su šiomis sąlygomis ir įsipareigoja laikytis jose numatytos tvarkos. Registracijos mokestis netaikomas.

2.4. LMGAGA paskiria aukciono vedėją ir sekretorių.

**3. Aukciono eiga, kainos mokėjimo ir buliukų atsiėmimo sąlygos**

3.1. Pardavimo eiliškumo tvarką nustato Aukciono vedėjas. Varžytis aukcione dėl savo buliukų negali jo savininkas.

3.2. Į veislinių buliukų aukcioną priimti buliukai yra pagal specialius kriterijus atrinkti veisliniai galvijai, registruoti kilmės knygoje.

3.3. Veisliniai buliukai Aukcionui pateikiami po vieną. Kainos keliamos Euro dešimčių intervalu, bet ne mažiau kaip 50 Eurų.

3.4. Buliukų įsigijimo kaina aukcione nurodoma be PVM. Pirkėjas (Aukciono laimėtojas) įsigydamas buliuką (-us) turi papildomai sumokėti pridėtinės vertės mokestį.

3.5. Aukciono dalyvis neturi teisės atšaukti savo pasiūlymo. Aukciono laimėtoju yra Aukciono dalyvis, pasiūlęs didžiausią kainą už parduodamą buliuką. Aukcioną laimėjusio dalyvio pasiūlyta kaina kartu yra ir buliuko pardavimo kaina. Pirkimo–pardavimo Aukcione sutartis laikoma sudaryta, kai Aukciono vedėjas tai paskelbia plaktuko dūžiu arba kitokiu įprastu veiksmu. Paskelbus Aukciono laimėtoją, jis privalo pasirašyti Aukciono laimėtojų (pirkėjų) registracijos protokole. Kilus abejonių dėl kainos pakėlimo galiojimo, sprendimą priima Aukciono vedėjas.

3.6. Jeigu Aukciono laimėtojas nepasirašo Aukciono laimėtojų (pirkėjų) registracijos protokole, toks asmuo šalinamas iš Aukciono (Aukciono vietos) ir jam skiriama 3.9. punkte nurodyta bauda. Tokiu atveju, Aukciono laimėtoju skelbiamas asmuo, pasiūlęs intervalu mažesnę kainą (pastaroji sąlyga taikoma, jeigu kito buliuko pardavimo sesija neprasidėjo).

3.7. Už nupirktą buliuką (-us) reikia sumokėti LMGAGA ne vėliau, kaip per 6 dienas po Aukciono, įskaitant galimybę sumokėti ir Aukciono dieną. Buliuko pardavimo kaina sumokama į LMGAGA sąskaitą Nr. LT22 4010 0435 0029 1061 Luminor Bank AB, banko kodas 40100. Nuosavybės teisė į parduotą buliuką pereina po visos pardavimo kainos sumokėjimo. Aukcione parduotas buliukas Aukciono laimėtojui perduodamas tik pilnutinai sumokėjus pardavimo kainą (su 3.8. p. nurodytomis buliuko laikymo išlaidomis) ir LMGAGA apie tai raštu patvirtinus UAB Šilutės veislininkystė.

3.8. Aukciono laimėtojas privalo nupirktą buliuką atsiimti iš Aukciono vietos (UAB Šilutės veislininkystė) ne vėliau, kaip per 7 dienas po Aukciono. Jeigu Aukciono laimėtojas neatsiima buliuko Aukciono dieną, tai jis privalo informuoti LMGAGA apie planuojamą buliuko atsiėmimo datą ir sumokėti LMGAGA naudai už jam parduoto buliuko laikymą po 3 Eur už kiekvieną dieną. Aukcione parduoto buliuko atsiėmimo ir transportavimo išlaidos tenka Aukciono laimėtojui. Nuo parduoto buliuko faktinio pakrovimo į Aukciono laimėtojo (vežėjo) transporto priemonę visa rizika susijusi su buliuko laikymu, priežiūra, sveikata, padaryta žala ar kt. tenka Aukciono laimėtojui.

3.9. Jeigu Aukciono laimėtojas nepasirašo Aukciono laimėtojų (pirkėjų) registracijos protokole, atsisako sumokėti pardavimo kainą, arba visos pardavimo kainos nesumoka per 6 dienas nuo Aukciono, LMGAGA turi teisę skirti Aukciono laimėtojui – nesąžiningam pirkėjui 500 Eur baudą ir įgyvendinti visas pardavėjo teises. Tokiu atveju, LMGAGA taip pat turi teisę:

3.9.1. paskelbti, kad rengia naują aukcioną tam buliukui parduoti, per 30 dienų terminą pranešęs pirkėjui. Šiuo atveju nesąžiningas pirkėjas neturi teisės dalyvauti naujame aukcione. Nesąžiningas pirkėjas tokiais atvejais privalo atlyginti LMGAGA naujo aukciono organizavimo ir surengimo išlaidas, taip pat sumokėti kainų skirtumą, jeigu naujame aukcione buliukas buvo parduotas už mažesnę kainą negu ta, kurios nesumokėjo nesąžiningas pirkėjas, arba;

3.9.2. pasiūlyti pirkti buliuką Aukciono dalyviui, Aukciono eigoje siūliusiam intervalu mažesnę kainą, už jo pasiūlytą kainą.

3.10. Aukciono laimėtojas, sumokėjęs visą pardavimo kainą, tačiau per 7 dienas po Aukciono neatsiėmęs buliuko, dėl tolimesnio jo laikymo gali susitarti su UAB Šilutės veislininkystė. Tokiu atveju Aukciono laimėtojas, ne vėliau kaip septintą dieną po Aukciono, privalo atsiųsti galiojantį susitarimą dėl tolimesnio buliuko laikymo. Neįvykdžius šių sąlygų, visos rizikos susijusios su parduotu buliuku, tenka Aukciono laimėtojui, o LMGAGA turi teisę parduoti buliuką tretiesiems asmenims.

3.11. Perduodami Aukciono laimėtojui buliukai turi turėti:

3.11.1. kilmės dokumentus (pažymėjimą);

3.11.2. ne senesnę kaip 14 dienų iki Aukciono datos klinikinio tyrimo pažymą, patvirtinančią, kad buliukas yra sveikas;

3.11.3. buliaus įvertinimo pagal individualias augimo savybes lapą.

3.12. LMGAGA turi teisę pašalinti iš Aukciono pasiūlytus buliukus, jeigu šiems nėra parengti 3.11. punkte nurodyti dokumentai arba jei aukščiau išvardinti dokumentai rodo buliukų sveikatos kokybės trūkumą.

3.13. Pardavimas Aukcione vyksta sudarius galimybę Aukciono dalyviams apžiūrėti ir įvertinti buliuko išvaizdą, todėl pretenzijos dėl išoriškai matomų trūkumų nepriimamos.

3.14. Aukciono sąlygų 3.11. punkte nurodyti dokumentai Aukciono laimėtojui perduodami buliuko perdavimo metu, bet ne vėliau kaip per 10 dienų nuo jo perdavimo.

3.15. Aukciono dalyvis arba žiūrovas, Aukciono vedėjo sprendimu, gali būti pašalintas iš Aukciono, jeigu Aukciono metu pažeidžia viešąją tvarką, trukdo vykdyti Aukcioną, ar nereaguoja į Aukciono vedėjo pastabą laikytis rimties.

3.16. Atlyginimas LMGAGA nuo buliuko pardavimo kainos Aukcione nemokamas.

**4. Taikytina teisė ir ginčų sprendimas**

4.1. Aukciono sąlygoms aiškinti ir vykdyti yra taikytina Lietuvos Respublikos teisė.

4.2. Ginčai, kylantys dėl šio LMGAGA organizuojamo ir vykdomo Aukciono tvarkos, sąlygų, Aukcione parduoto turto perleidimo Aukciono laimėtojui ir kitų susijusių atvejų, sprendžiami Lietuvos Respublikos įstatymų nustatyta tvarka.

**Dalyvis:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

*(vardas, pavardė) (parašas)*